Pad- en sleeptoets: Dis alles in die ratte… | Maroela Media
Die Nissan Navara. Foto: Verskaf
Ons het geruime tyd gelede die Nissan Navara getoets. Ek het gesukkel om ŉ houvas op dié bakkie te kry. Terwyl sy stilering vir my mooi en iets besonders was, het die outomatiese ratkas die enjin vir my bederf. Die bakkie was ook swaar op brandstof en wou net nie vir my “lekker” voel nie.
Toe ek die bakkie teruggee, sê die vrou wat die Nissan-vloot bestuur vir my dat sy self die handrat verkies bó die outomaties en dat ek eers die handrat-model moet beproef. Ek stem toe in en reël die handrat vir ŉ naweek wanneer ek my woonwa sou sleep. Ek het vyf minute lank met die handrat gery en was dadelik beïndruk.
Mense, as jy ŉ Navara oorweeg, bestuur beslis die handrat én die outomatiese model, want indien die outo jou teleurstel sal die handrat jou beïndruk. Die nuwe 2,3 tweelingturboaangejaagde viersilinderdieselenjin bied 140 kW en 450 Nm. In ŉ dubbelkajuit is dit oorgenoeg. Waar die outomatiese ratkas nie die wringkrag wat laag in die toere lê lekker omsit in versnelling nie, werk die handrat honderd persent. As ŉ mens skielik wil haastig wees en jy gee hom alles, heel hoog in die toerestrek (vir ŉ diesel) kry die Navara ŉ tweede asem, en raak dan haastig – selfs vinnig, en bitter sterk.
Die buitekant se ontwerp is vir my mooi, en netjies. Die bakseiltjie wat Nissan aanbied is van fantastiese gehalte en werk puik sodra jy hom gewoond is. Die binneruim is luuks – tot die klein venstertjie agter is elektries. Die sitplekke is gemaklik en die outomatiese ligte, ruitveërs, klimaat- en spoedbeheer asook Bluetooth maak reise gemaklik.
Twee dingetjies wat pla in die Nissan is die radio en die stuurwiel. Dié hoek waarteen die radio gemonteer is laat die son altyd daarop skyn in die middel van die dag, en dan kan ŉ mens niks op die skerm lees nie, met of sonder ŉ gepolariseerde sonbril. Die stuurwiel kan op en af kantel, maar kan nie vir reik verstel nie, dan moet ek te naby sit vir my bene, of te ver vir my arms. Die stuurwiel kan vir my nie hoog genoeg op stel nie.
Die Navara het ŉ ander truuk in sy gereedskapkis: kronkelvere agter. Alle bakkies in Suid-Afrika, behalwe die Navara, ry op bladvere agter. Bladvere kan swaar vrag dra, maar dit is nie gemaklik nie en belemmer ook hantering. Party bakkies, sonder vrag, ry onaanvaarbaar hard. Nie die Navara nie.
Kan die Navara dan met sy kronkelvere nog vrag dra? Binne die voorgeskrewe gewig, ja. Dit is nie ŉ Cruiser waarop jy twee ton gaan laai sonder dat hy neus in die lug loop nie. Wat jy wel in ruil kry vir die sagter vering, is ŉ dubbelkajuit wat lang reistogte met uiterse gemak aanpak. Ons moet ook onthou dat dié Navara heel bó in die leefstyl mark geteiken is, so hy gaan selde wilde vragte moet rondkarwy.
Kan die Navara sleep? Soos ŉ droom. My woonwa is ŉ ou model, 1992 – en hy weeg omtrent ŉ ton. Ons was nie vreeslik swaar gelaai nie, maar die Navara het by ons aankoms by Buffelspoort slegs 10,2 ℓ/100 km gewys. Ek het teen 110 km/h gesleep op spoedbeheer. Vir ŉ groot bakkie, met 4×4 – ŉ vrag en ŉ sleepsel is dit voorwaar indrukwekkend. Op die tog huiswaarts het daar ŉ nare wind gewaai, en tog het die brandstofverbruik net na 11,2 ℓ/100 km versleg. Die Navara kan tot 3 500 kg sleep.
Ek kan die Navara maklik opsom. Dit is ŉ lieflike leefstylbakkie. Nissan het ŉ sterk handelaarnetwerk.
Ek verkies die handrat, maar party gaan nie deur die outo gepla wees nie. Die bakkie is splinternuut en nie vreeslik gewild nie, so dit gaan goedkoop wees om hom te vestig in die mark. Indien jy tans in die mark is, moet hom nie miskyk nie, jy doen jouself ŉ reuse-onreg aan.
Navara 2.3D dubbelkajuit 4×4 SE 140kW/ 450Nm 6.5ℓ/100km R518 900
Navara 2.3D dubbelkajuit 4×4 LE 140kW/ 450Nm 6.5ℓ/100km R567 900
Navara 2.3D dubbelkajuit 4×4 LE outo 140kW/ 450Nm 7ℓ/100km R587 900
Mitsubishi Triton 2.4Di-D dubbelkajuit 4×4 133kW/ 430Nm 7.3ℓ/100km 3 jaar/ 100 000km waarborg
5 jaar/ 90 000km diensplan R539 995
Isuzu KB300D-Teq dubbelkajuit 4×4 LX 130kW/ 380Nm 7.9ℓ/100km 5 jaar/ 120 000km waarborg
5 jaar/ 90 000km diensplan R558 100
Toyota Hilux 2.8GD-6 dubbelkajuit 4×4 Raider 130kW/ 420Nm 7.6ℓ/100km 3 jaar/ 100 000km waarborg
5 jaar/ 90 000km diensplan R570 700
Ford Ranger 3.2 dubbelkajuit 4×4 XLT 147kW/ 470Nm 8.3ℓ/100km 4 jaar/ 120 000km waarborg
5 jaar/ 100 000km diensplan R586 900
Volkswagen Amarok 2.0BiTDI dubbelkajuit Highline 4Motion 132kW/ 400Nm 8ℓ/100km 3 jaar/ 100 000km waarborg
5 jaar/ 90 000km diensplan R596 200
Teen dié prys is die Triton ŉ lieflike bakkie en een van my gunstelinge. Die enigste bakkie wat nie heeltemal tuis voel in dié klas nie is die Isuzu – sy binneruim steek af teen die ander. Almal is puik voertuie. Toetsbestuur almal en koop die een wat vir jou lekker is – maar die intreemodel Navara SE kan nie geïgnoreer word teen daardie prys nie.
Ek het die nuwe Navara getoets bestuur maar was glad nie gelukkig nie. Die enjin raas in die binneruim en ek het besluit om my ou Navara te behou. 2014 3.0D V6 170kw.Daar is geen vergelyking tussen die 2 bakkies nie en ek is ook nie seker of die nuwe noodwendig mooier is as myne nie(behalwe binneruim)